
Tō puka arataki ki te pōti i te Pōtitanga Whānui 2026
He whakamāramatanga mō te ara pōti i te tau 2026
Whakaūngia tō rēhitatanga me te tika o ngā taipitopito mōu.
E āhei ai tō pōti i te Pōtitanga Whānui 2026, me rēhita rawa i mua i te weheruatanga pō o te Hanarei te 
25 o Oketopa.
Ka tīmata ana te pōti hei te Mane te 26 o Oketopa, 
ka kore e āhei tō rēhita, tō whakahou rānei i ō taipitopito.
Me rēhita rawa mēnā kua 18 ō tau, pakeke ake rānei, 
he kirirarau koe nō Aotearoa, he kainoho rānei mō ngā take pōti, ā, he wā tōna i kotahi tau, nui atu rānei tō roa 
e noho tūmau ana i Aotearoa.
Kīia ai koe he kainoho mō ngā take pōti mēnā e mana ana tō noho mai ki Aotearoa i raro i te ture, ā, kāore koe e mate ki te wehe i roto i tētahi wā kua āta tohua.
Rēhitatia, tirohia, whakahoungia rānei ngā taipitopito mōu mā te ipurangi
Ehara i te mea kotahi noa iho te wā ka rēhita koe. Me whakaū koe i te tika o ngā taipitopito rēhita e rite ai koe ki te pōti.
He māmā noa iho te rēhita, te tirotiro, te whakahou rānei 
i ngā taipitopito mōu ki vote.nz mā te whakamahi i tō raihana hautū waka nō Aotearoa, i tō puka uruwhenua 
nō Aotearoa, i tō tuakiri RealMe rānei kua manatokotia.
Ka taea hoki tō:
· Waea mai ki 0800 36 76 56 kia tono puka rēhita,
· Pātuhi utukore mai rānei i tō ingoa me tō wāhitau ki 3676, kia tonoa ai he puka rēhita ki a koe mā te poutāpeta.
Tō kāri PōtiMārire
Ki te rēhita koe i mua i te Hanarei, te 4 o Oketopa, 
ka tonoa he kāri PōtiMārire ki a koe.
Mēnā kua tukuna mai tō wāhitau īmēra, ka tonoa tō 
kāri PōtiMārire mā te īmēra.
Mēnā ko tō wāhitau poutāpeta anake kei a mātou, 
ka tonoa mā te poutāpeta.
Mēnā kei te rārangi matatapu koe, ka tonoa he rau pōti 
mā te poutāpeta.
Mā tō kāri PōtiMārire e tere ake ai, e mamā ake ai hoki te pōti. Ka āhei tonu tō pōti mēnā kāore ō kāri PōtiMārire, engari ka paku roa ake pea koe i te wāhi pōti.
Ki te rēhita koe whai muri i te Hanarei, te 4 o Oketopa engari i mua i te weheruatanga pō o te Hanarei, te 
25 o Oketopa, kāore koe e whiwhi i tētahi kāri PōtiMārire.
Āhea, ki hea hoki pōti ai
Ehara i te mea me tatari noa ki te rangi pōtitanga rā anō e tukuna ai tō pōti.
Ka tuwhera te pōti: Hei te Mane, te 26 o Oketopa
Ka kati te pōti: Hei te 7pm o te rangi pōtitanga, o te Hatarei, te 7 o Noema
Ka tuwhera ngā wāhi pōti i te Mane, te 26 o Oketopa ki te Hatarei te 7 o Noema.
He mōhiohio anō ka kitea mō ngā wāhi pōti, tae atu ki ngā rā me ngā hāora e tuwhera ana, mā te toro mai ki vote.nz, mā te waea mai rānei ki 0800 36 76 56.
Hei te rangi pōtitanga, hei te Hatarei, te 7 o Noema, 
ka tuwhera ngā wāhi pōti katoa i te 9am ki te 7pm.
Me pēwhea te pōti
1. Mauria atu tō kāri PōtiMārire
Mauria atu tō kāri PōtiMārire, tō rau pōti rānei ka pōti ana koe, nā te mea mā te pērā ka tere ake te pōti.
Mēnā koe i whiwhi i tō kāri PōtiMārire mā te īmēra, e pai ana tō mau atu i tō taputapu matihiko, ka whakaatu atu ai i tō kāri i te mata tonu.
Mēnā e pai ake ana ki a koe, ka āhei hoki tō tikiake, tō tā, tō kapomata rānei i tō kāri i mua i tō haere ki te wāhi pōti.
Kei tō kāri PōtiMārire ko ngā taipitopito mōu ake, ā, ko koe anake e whakaaetia ana ki te whakamahi.
Ka āhei tonu tō pōti mēnā kāore i a koe tō kāri PōtiMārire ka haere ana koe ki te pōti.

2. He tangata i te wāhi pōti hei āwhina i a koe
Mā ngā kaimahi pōtitanga i tō wāhi pōti e whakaatu atu ki a koe me aha, me haere hoki ki hea.

3. Te pōti i te Pōtitanga Whānui
I te Pōtitanga Whānui, e rua ō pōti—he pōti ā-rōpū, he pōti ā-rohe pōti hoki.
Tō pōti ā-rōpū
Ko tō pōti ā-rōpū me tuku ki te rōpū tōrangapū e tautoko nei koe.
Ko tā tēnei pōti he whakatau i te nuinga o te tapeke o ngā tūru ka riro i ia rōpū tōrangapū ki te Pāremata. Ko ngā rōpū tōrangapū nō rātou tētahi wāwāhinga nui ake o ngā pōti 
ā-rōpū, ka nui ake ngā tūru ka riro i a rātou ki te Pāremata.
Kotahi tohu te rārangi rōpū tōrangapū hei kōwhiringa māu, ahakoa te rārangi kaipōti e noho nei koe, ko te rārangi whānui rānei, ko te rārangi Māori rānei.
Ki tō puka pōti, meatia he tohu tika ki te taha o te ingoa o te rōpū tōrangapū ka kōwhiringa e koe.
Tō pōti ā-rohe
Ko tō pōti ā-rohe hei kōwhiri i te kaitono e hiahia ana koe kia noho hei mema Pāremata (MP) mō te rohe e noho nā koe.
Mēnā kei te rārangi Māori koe, ka pōti koe ki tētahi kaitono e whai ana i tētahi tūru rohe pōti Māori.
Mēnā kei te rārangi whānui koe, ka pōti koe ki tētahi kaitono e whai ana i tētahi tūru rohe pōti whānui.
Ki tō pepa pōti, meatia he tohu tika ki te taha o te ingoa o te kaitono e tino hiahia ana koe kia noho hei māngai mō tō rohe. Ko te kaitono nōna te tapeke pōti nui katoa ka tohua hei MP ā-rohe mō tō rohe.
Ko tēnei hautanga o ngā pōti ā-rōpū = 
Ko taua hautanga tonu o ngā tūru ki Pāremata

4. Raua tō puka pōti ki te pouaka pōti kua whakaritea
Anā—kua pōti koe!

Tē āhei tō tae ā-tinana atu ki tētahi wāhi pōti?
Mēnā kāore e taea e koe te tae ā-tinana ki tētahi wāhi pōti, hei tauira, nā te māuiui, nā te kaumātuatanga, nā te hauātanga rānei, arā tonu ētahi ratonga tautoko kia pōti ai koe.
Mēnā kei tētahi kāinga tautiaki koe, ka whakapā atu te Kaiwhakahaere Rohe Pōti (Electorate Manager) o tō rohe ki tō kāinga tautiaki kia whakarite ai i ngā ratonga pōti.
Mēnā kāore e taea e koe te tae ā-tinana ki tētahi wāhi pōti nā te mea kei te hōhipera koe, e āhei ana i tētahi hoa, i tētahi rānei o te whānau, te hari atu i ō pepa pōti ki a koe atu i te Mane, te 26 o Oketopa.
He kōrero atu anō kei vote.nz, waea mai rānei ko 
0800 36 76 56 kia kōrerotia ngā kōwhiringa kei a koe.
Te pōti mai i tāwāhi
Mēnā kei Aotearoa koe ka tuwhera ana te pōtitanga hei te Mane, te 26 o Oketopa, ka māmā ake mēnā ka pōti koe i mua i tō wehenga ki tāwāhi.
Mēnā ka pōti koe i tāwāhi, me mātua rēhita i mua i te weheruatanga pō o te Hanarei, te 25 o Oketopa (e ai ki te wā i Aotearoa). E āhei ana tō rēhita, tō whakahou rānei i ngā taipitopito mōu ki vote.nz
E āhei ana tō pōti mai i tāwāhi i te Wenerei, 
te 21 o Oketopa, tae atu ki te 7pm o te Hatarei, 
te 7 o Noema (e ai ki te wā i Aotearoa).
Ko te ara pōti i tāwāhi e māmā katoa ana, e tere katoa ana hoki, ko te tikiake me te whakakī i ō pepa pōti, ka uta ai ki vote.nz
Ka āhei hoki pea tō pōti ā-tinana ki tētahi wāhi pōti i tāwāhi. Ka whakairihia ngā wāhi pōti i tāwāhi ki vote.nz
Mēnā kāore ēnei kōwhiringa e whai hua ki a koe, tēnā, īmēra mai ki overseas@vote.nz, waea mai rānei ki 
+64 9 909 4182 kia whai tautoko (he utu waeatanga ki tāwāhi pea ka pā).
E hia āwhina ana ki te pānui, ki te whaitohu rānei i ō pepa pōti?
Mā tētahi hoa, mā tētahi o te whānau, mā tētahi kaimahi rānei i te wāhi pōti koe e āwhina ki te pānui, ki te whaitohu rānei i tō puka pōti. E āhei ana tā taua tangata:
· haere i tō taha ki muri i te āraitanga pōti 
· pānui i ngā kupu me ngā mōhiohio kei te puka pōti 
· whaitohu i te puka pōti mōu ki te āta tonoa e koe.
Kāore e āhei tana tohutohu i a koe me pōti ki a wai.
Mēnā e kāpō ana, e wāhi kāpō ana, he hauātanga rānei tōu e kore ai e taea e koe te whaitohu tō puka pōti i te korenga o tētahi kaiāwhina, ka āhei tō pōti mā te whakamahi i te ratonga pānui ā-waha mā te waea.
E āhei ana tō rēhita atu i te 5 o Oketopa mā te waea mai ki 0800 028 028, me te kōwhiri i te whiringa 1, mā te īmēra mai rānei ki dictation@vote.nz
Toro mai ki vote.nz/dictation mō te roanga o ngā kōrero mō tēnei ratonga.


He mōhiohio atu anō e hiahiatia ana?
· Toro mai ki vote.nz
· Waea mai ki 0800 36 76 56
Kei vote.nz hoki ētahi mōhiohio mō te rēhita me te pōti i reo kē atu, i whakaraupapatanga kē atu hoki.
Tuaringia ēnei mōhiohio ki tō whānau me ō hoa kia rite ai rātou ki te pōti.

